**Évadterv**

**a Nemzeti Színház 2021-2022-es évadára**

**Katona József:**

**Bánk bán**

Klasszikus alkotás, magyar szerző műve, műfaja szerint tragédia.

Rendező: Vidnyánszky Attila.

Szerintünk mindenképpen szükség van egy a magyar történelmet alapul vevő, nemzetünk sorskérdéseit vizsgáló drámára. A Bánk bán irodalmunk egyik legnagyobb hatású alkotása. Kifogyhatatlan inspiráció-forrás, amelyet minden korban színpadra kell vinni. A nagy klasszikus mindig sikeres előadásnak bizonyul, garantáltan minden néző figyelmét megszilárdítja, a közönség életre szóló színházi élményt kap.

A címszereplő dilemmája magánemberként és közéleti személyként mindig aktuális marad. A néző ismét elgondolkodhat azon: könnyen megítélhető önvédelem, az ország sorsa miatti aggódás bizonyítéka vagy a feleségével szemben elkövetett tisztességtelenség miatti bosszú volt Bánk bán végzetes tette.

**Molière:**

**Tartuffe**

Klasszikus alkotás, külföldi (francia) szerző műve, műfaja szerint vígjáték.

Rendező: David Doiasvili.

Úgy gondoljuk, a következő színházi évadban a nézőknek nagy szükségük van a társadalomkritikára és a nevetésre. A Tartuffe minden idők egyik legnagyszerűbb komikus színpadi műve. Pergő cselekmény, remekbe szabott alakok jellemzik. A vallásosság maszkját magára öltő címszereplő minden korban félelmetes, nevetséges és ugyanakkor ismerős lehet a közönség számára. Molière-től bátor cselekedet volt a mű megírása, hiszen örök érdemeket szerzett a bigottság leleplezésében és a felvilágosult gondolkodás uralomra juttatásában. A darab felháborodást váltott ki a francia római katolikus egyház vezetőiből, amely miatt betiltották, majd több évnyi szívós küzdelem után, átdolgozva, a király engedélyével újra színpadra állíthatta a szerző a művet.

Az alkotás bemutatásának célja leginkább a szórakoztatás, illetve az álszentség, a hiszékenység és az elvakult vallásosság bemutatása. Ezek a problémák napjaink társadalmában is jelen vannak.

**Friedrich Schiller:**

**Ármány és szerelem**

Klasszikus alkotás, külföldi (német) szerző műve, műfaja szerint „polgári szomorújáték”.

Rendező: Vidnyánszky Attila.

Úgy véljük, a közönség számára fontos az is, hogy egy igazi, régi vágású szerelmi tragédiát, ugyanakkor a társadalmi egyenlőtlenség kérdését is boncolgató művet is lásson az évad során. Az Ármány és szerelem Schiller egyetlen olyan drámája, amelynek témáját közvetlenül saját korából merítette. A mű sajnálatra méltó hőseinek, Ferdinándnak és Lujzának, a két szerelmesnek a szomorú sorsán, csalárd módszerekkel történt szétszakításán keresztül mutatja be Schiller a nemesség és a polgárság szembenállását. A dráma karaktereinek alapjául szolgáló személyek jelentős részét a szerző ismerte: keserves diákévei és katonai szolgálata lehetőséget adtak neki arra, hogy megismerkedjen a fejedelmi udvar jellegzetes személyeivel, a női főszereplőt pedig a neki menedéket nyújtó Henriette von Wolzogen azonos nevű, tizenhat éves lányáról mintázta.

A társadalmi rétegek közötti összeütközés megjelenítésével a Nemzeti Színház elgondolkodtathatja közönségét napjaink szociális kérdéseiről.

**Gárdonyi Géza:**

**Egri csillagok**

Klasszikus alkotás, ugyanakkor adaptáció, magyar szerző műve, műfaja szerint történelmi dráma.

Rendező: Vidnyánszky Attila.

Véleményünk szerint ez az a darab, amelyet a közös ismeretanyag miatt, a hasonló olvasmányélmények hatására minden korosztály örömmel fog megtekinteni. Gárdonyi Géza hőskölteménye megunhatatlan, letehetetlen könyv, színdarab formájában pedig kihagyhatatlan élmény. A történet magába foglalja a gyerekkorban kezdődő és egész életen át tartó szerelmet, a házastárshoz való hűséget, az igaz barátságot, az egymásért való küzdelmet megalapozó bajtársiasságot, a megtörhetetlen hazaszeretetet és a magyar történelem embert próbáló időszakából kiragadott élvezetes cselekményt. Vidnyánszky Attila rendezésében varázslatos világot jelenít meg a színpadon, minden percében felemelő, a színészek csordultig vannak érzelemmel, a közönség könnyen azonosul az előadótéren látott önfeláldozó hősiességgel.

*„... a falak ereje nem a kőben van, hanem a védők lelkében.”*

**Forráspont**

**Yasmina Reza Az öldöklés istene című műve alapján**

Kortárs alkotás alapján, határon túli magyar társulat által színpadra vitt darab, magyar származású külföldi (francia) írónő műve, műfaja szerint soul strip, azaz „léleksztriptíz”.

Rendező: Oleh Melnyicsuk

Yasmina Reza Párizsban élő, magyar származású írónő színműveit számos elismeréssel jutalmazták, többek között megkapta a rangos Molière-díjat is.

Az öldöklés istene című művének fő üzenete: maga az európai krízismodell, ami az európai tolerancián alapszik. Egymás elfogadásában folyamatos konfliktusok vannak. Az előadás a kommunikáció fontosságát emeli ki, amely ebben a karanténhelyzetben igencsak meghatározza mindennapjainkat. Mindemellett az őszinteség is elengedhetetlen.

A darab kiemelt kérdése az, hogy az éveken át gyülemlő belső elfojtottságokból keletkező dühkitöréseket követően van-e visszaút? Lehet-e újrakezdeni, folytatni?

Ezt az alkotást kizárólag felnőtt nézőinknek ajánljuk.

**Guus Kuijer:**

**Minden dolgok könyve**

Kortárs alkotás, ugyanakkor adaptáció, határon túli magyar társulat által színpadra vitt darab, külföldi (holland) szerző műve, műfaja szerint ifjúsági dráma, az előadás formája felolvasószínház.

Rendező: Gyevi-Bíró Eszter

Ennek az alkotásnak a megtekintése az első közös LAKE-csapatos színházi élményünk, ugyanis éppen ezen a héten láthattuk a Kárpátaljai Megyei Magyar Drámai Színházban. Ezt a darabot kifejezetten középiskolásoknak ajánljuk. Családon belüli bántalmazás, vallási fanatizmus, szerelem, fantáziavilág. Már külön-külön is elegendő téma lehetne, a holland szerző ifjúsági regénye egy kilencéves kisfiú szemszögéből láttatja az eseményeket, aki csak boldog szeretne lenni. Vajon sikerülhet neki?

Azért tartjuk fontosnak a műnek a Nemzeti Színházban történő bemutatását, hogy a mai világban az emberek észrevegyék azt, hogy senki sem lehet tökéletes és a dolgok sem mindig egyszerűek. Néha az embernek olyan félelmekkel és problémákkal kell megküzdenie, amelyekről azt hinné, nem képes rá. Ekkor eszünkbe kell jusson: *„minden lehetséges annak, aki hisz”*.

**Off-program**

**Fotókiállítás az otthoni „karanténszínházak” legjobb pillanataiból**

A program során betekintést nyerhetünk azon színházlátogatóink életébe, akik a szociális távolságtartás ideje alatt egy-egy olyan jelenetet kívántak bemutatni a Nemzeti Színház korábbi előadásaiból, amely legjobban leírja számukra, hogyan élik meg a mostani pandémia korszakát. Az otthoni „karanténszínházakban” készült fényképek által szerették volna szemléltetni, hogy milyen nehézségeket, félelmeket, illetve humoros pillanatokat éltek meg a bezártság hónapjai alatt. A fotókiállítás célja az, hogy minél több ember figyelmét felhívjuk a színházi élet szépségére, különlegességére, a színház vigasztaló, bánatot feledtető és örömet adó szerepére.

**Készítette:**

**LAKE csapat**

**Nagyberegi Református Líceum**